Η κατασκευή του θεάτρου χρονολογείται στις αρχές του 3ου αι. π.Χ. και συνδέεται με τους ιερούς αγώνες των Ναΐων. Το κοίλο, εδράζεται, στο κεντρικό του τμήμα, στον φυσικό βράχο και στα άκρα του σε τεχνητή επίχωση, η οποία συγκρατείται από ισχυρούς αναλημματικούς τοίχους. Χωρίζεται με δέκα κλίμακες σε εννέα κερκίδες, ενώ δύο οριζόντιοι διάδρομοι το χωρίζουν σε τρεις ζώνες, από τις οποίες η ανώτερη αποτελεί το επιθέατρο. Η ορχήστρα έχει εσωτερική διάμετρο 18,70μ., με αποχετευτικό αγωγό, που περιτρέχει το βόρειο τμήμα της, για την απορροή των ομβρίων. Η σκηνή του θεάτρου ήταν διώροφο, ορθογώνιο κτήριο, με δύο τετράγωνες αίθουσες στις άκρες του, τα παρασκήνια. Στη νότια και βόρεια πλευρά της, διαμορφώθηκαν δωρικές στοές, ενώ στο ανατολικό και δυτικό άκρο υπήρχαν οι πάροδοι, με μνημειακά ιωνικά πρόπυλα, από τις οποίες εισέρχονταν οι θεατές και οι ηθοποιοί στην ορχήστρα.